***Concurs de desen grafic “Talentul nu ia mită. Integritatea în imagini”.***

***Regulament***

1. *Prezentare generală*

În vederea promovării *Legii integrităţii* (nr.82 din 25.05.2017) este în desfăşurare campania de sensibilizare şi informare publică cu genericul *„Integritatea este libertate”*. Obiectivul acestei campanii este cultivarea integrităţii publice şi a climatului de zero toleranţă la corupţie în entităţile publice din Republica Moldova, prin creşterea încrederii societăţii în faptul că agenţii publici îşi îndeplinesc misiunea în conformitate cu interesul public, prin încurajarea denunţării actelor de corupţie, precum şi înlăturarea riscurilor de corupţie din entităţile publice cu sancţionarea conducătorilor acestora pentru lipsă de integritate profesională şi instituţională.

În acest context, Centrul Național Anticorupție, cu suportul UNDP Moldova şi asistenţa financiară a Ministerului Afacerilor Externe a Norvegiei prin intermediul *Proiectului de consolidare a funcţiilor de analiză şi prevenire a corupţiei a Centrului Naţional Anticorupţie,* își propune desfășurarea unui concurs de desen cu genericul ***“Talentul nu ia mită. Integritatea în imagini”.***

Tinerii artiști care vor manifesta interes de a participa la concurs vor fi invitați să ilustreze mesajul Campaniei, prin intermediul a 12 desene, fiecare reprezentînd o măsură de cultivare a integrității în instituțiile publice, după cum urmează.

În această ordine de idei, în vederea explicării (interpretării) subiectelor enunțate mai sus, pentru a le face mai accesibile, Centrul va oferi sesiuni de instruire pentru elevii și studenții instituțiilor de învățămint cu profil de arte plastice, care sunt așteptați să dea curs initiativei de participare la concurs.

1. *Organizatorul Concursului*

Centrul Național Anticorupție (în continuare - CNA) prin intermediul *Proiectului de consolidare a funcţiilor de analiză şi prevenire a corupţiei a Centrului Naţional Anticorupţie,* cu suportul UNDP Moldova şi asistenţa financiară a Ministerului Afacerilor Externe a Norvegiei.

1. *Date de contact:* bl. Ștefan cel Mare și Sfânt nr. 198, tel. 022 257 295, e-mail: concursdesene@cna.md
2. *Perioada desfășurării :* 12 octombrie- 31 octombrie 2017
3. *Condiții de participare:*
* Se pot înscrie la concurs tinerii cu vîrste cuprinse între 15-25 de ani, elevi și studenți ai instituțiilor de învățămint cu profil de arte plastice.
* Doritorii sunt invitați să completeze formularul de înscriere (nume, prenume, data/luna/anul nașterii, instituția de învățămînt, date de contact).
* Participanţii vor avea ocazia să-şi demonstreze originalitatea şi măiestria în a ilustra, prin intermediul desenului, cele 12 politici de asigurare a climatului de integritate instituțională, după cum urmează:
	1. Angajarea pe bază de merit şi integritate instituţională
	2. Incompatibilităţile, restricţiile în ierarhie şi limitările publicităţii
	3. Averile şi interesele personale
	4. Conflictul de interese şi favoritismul
	5. Cadourile
	6. Influenţele necoresponzătoare
	7. Denunţarea corupţiei şi protecţia avertizorilor
	8. Incidentele de integritate
	9. Transparenţa decizională şi accesul la informaţii de interes public
	10. Gestionarea patrimoniului şi a finanţelor publice
	11. Etica profesională a agenţilor publici
	12. Restricţiile post-angajare ale agenţilor publici (pantuflajul)
* Fiecare participant va executa 3 desene (corespunzător subiectelor enunțate mai sus) în format A4, cu prezentare în poziție orizontală. Subiectele desenelor se vor determina prin tragere la sorți.
* Prima etapă a concursului va avea loc în cadrul unui **atelier de creație**, în perioada 12-13 octombrie a.c, și va consta din :
1. - o sesiune de instruire privind tematicile care vor fi ilustrate în lucrări;
2. – realizarea schițelor nemijlocite ale lucrărilor.

Finala concursului va avea loc la 31 octombrie a.c, în care vor fi prezentate lucrările finisate, schițele cărora au fost alese cîștigătoare la prima etapă.

1. *Premiere*

Criteriile de selecție a desenelor cîștigătoare:

* Încadrarea în temă: relevanţă în ce priveşte tema concursului (mesajul principal pus în evidenţă şi exprimat prin elemente compoziţionale vizuale bine armonizate);
* Creativitatea şi originalitatea: idee originală ce transmite mesajul integrat într-o lucrare vizuală echilibrată în privinţa concepţiei, stilului, aşezării în pagină şi a design-ului grafic;
* Impactul vizual şi comunicativ: calitatea design-ului grafic, grija şi străduinţa pentru a transmite un mesaj clar şi relevant.

Vor fi selectați 14 cîștigători , care vor fi premiați cu cîte **o tabletă grafică**, iar lucrările acestora se vor regăsi în paginile *Calendarului Integrităţii – 2018,* care va fi realizat în decembrie curent.